16 มกราคม 2567

หน่วยเฉพาะกิจพญานาคราชเปิดปฏิบัติการทั่วประเทศกว่า 10 แห่ง

พันเอก รวิรักษ์ สัตตบุศย์ ผู้บังคับหน่วยเฉพาะกิจพญานาคราช เปิดเผยว่า เมื่อวันที่ 15 มกราคม 2567
ได้สนธิกำลังเจ้าหน้าที่กว่า 100 นาย จากกรมปศุสัตว์ กรมประมง กรมวิชาการเกษตร และสำนักงานตำรวจแห่งชาติ
เข้าตรวจสอบห้องเย็นในพื้นที่จังหวัดเชียงราย อุบลราชธานี ลพบุรี นครปฐม และสมุทรสาคร ตามที่ได้รับการรายงาน โดยพบผู้ประกอบการกระทำความผิด จำนวน 2 จุด คือ 1) มอบหมายนายวรพงษ์ รังผึ้ง นายสัตวแพทย์ชำนาญการพิเศษ หัวหน้าชุดปฏิบัติการฯ เข้าตรวจสอบห้องเย็น ชลสิทธิ์ โฟรเซ่น จังหวัดลพบุรี ซึ่งคาดว่ามีการเชื่อมโยงนำเข้าเนื้อสุกรเถื่อนเข้ามาในพื้นที่อำเภอพัฒนานิคม จังหวัดลพบุรี ผลการตรวจสอบพบชนิดสินค้าไม่ตรงกับที่ระบุในใบอนุญาตเคลื่อนย้ายสัตว์และซากสัตว์ จำนวน 2 รายการ (ซากไก่) รวม 2,300 กิโลกรัม มีความผิดตามมาตรา 22 พ.ร.บ. โรคระบาดสัตว์พ.ศ. 2558 โดยขณะนี้เจ้าหน้าที่ได้ดำเนินการอายัดซากสัตว์ของกลางดังกล่าว เป็นเวลา 15 วันทำการ เพื่อให้ผู้ประกอบการพิสูจน์ความบริสุทธิ์ของตนเอง พร้อมทั้งได้ลงบันทึกประจำวัน และสืบสวน ตรวจสอบขยายผลต่อไป

2) มอบหมายนางยุพดี ทองมี นักวิชาการประมงชำนาญการพิเศษ หัวหน้าชุดปฏิบัติการฯ เข้าตรวจสอบห้องเย็น บริษัท โชคมหาชัย มารีน จำกัด จังหวัดสมุทรสาคร โดยตรวจสอบเอกสารประกอบการเคลื่อนย้าย พบว่ามีรายการสินค้าในใบเคลื่อนย้ายไม่ตรงกับใบรับฝาก จึงทำการอายัดสินค้าเพื่อให้ผู้ประกอบการนำเอกสารมาชี้แจงภายใน 15 วัน รายละเอียดดังนี้

1. เพดานหมู จำนวน 59 กล่อง ๆ ละ 10 กิโลกรัม รวมน้ำหนัก 590 กิโลกรัม มูลค่า 112,100  บาท

2. กระเพาะหมู จำนวน 788 กล่อง ๆ ละ 10 กิโลกรัม รวมน้ำหนัก 7,880 กิโลกรัม มูลค่า 591,000 บาท

3. ไส้หมู จำนวน 962 กล่อง ๆ ละ 10 กิโลกรัม น้ำหนักรวม 9,620 กิโลกรัม มูลค่า 481,000 บาท

4. เอ็นไก่ จำนวน 2,053 ถุง ๆ ละ 12 กิโลกรัม รวมน้ำหนัก 24,636 กิโลกรัม มูลค่า 2,217,240 บาท

รวมทั้งสิ้น 42,726 กิโลกรัม มูลค่า 3,401,340 บาท